**עבודת בית – קורס דיני חינוך**

שנה"ל התש"ף

ד"ר חגית ברסטל גינת

הוראות כלליות:

1. העבודה צריכה להיכתב באופן אישי ועצמאי, ללא התייעצות עם אחרים.  
   אנא שימרו על האמון שניתן בכם.
2. יש להגיש דרך המודל, וחובה לשמור העתק של העבודה אצלכם שישלח במייל במקרה הצורך.
3. אורך כל תשובה לא יעלה על 50 שורות, גופן דוד, גודל 12, ורווח כפול בין השורות. חריגה לא תיבדק ותוביל לפסילת השאלה כולה.
4. יש לנמק כל תשובה.
5. הניקוד לשאלה 1 הינו 40 נקודות; לשאלה 2 – 40 נקודות; לשאלה 3 – 20 נקודות.
6. במידת הצורך, ניתן לפנות אלי במייל לשאלות ביחס לעבודה  
   תשובות תשלחנה במייל, ולפי שיקול דעתי, יועלו גם למודל  
   שאלות שתגענה סמוך למועד ההגשה, לא בהכרח יספיקו לזכות למענה.
7. לאור בקשות שהופנו אלי, נדחה תאריך ההגשה, כמופיע במודל וקציבת הזמנים לכל שאלה בוטלה. אשמח אם תציינו כמה זמן הקדשתם לכל שאלה, אך אין חובה לציין זאת
8. בהצלחה וקיץ בריא לכולנו,

חגית

1. פרופסור יוסי דהאן, קובע במאמרו את הקביעה הבאה:

"זה שלושה עשורים מתחוללים במערכת החינוך תהליכי הפרטה. קיימים כמה גורמים לתהליכים אלו, שאחד המרכזיים שבהם הוא תפיסה אידאולוגית נאו-ליבראלית העוינת את מעורבות המדינה בחיי החברה והכלכלה ומקדמת את החדרתם של עקרונותיו ומגמותיו של השוק לתחום החינוך"

1. חוו דעתכם על טענה זו. האם לדעתכם מדובר בטענה נכונה? (יש כמובן לנמק ולהדגים)
2. מהם היתרונות והחסרונות של הפרטת מערכת חינוך? (יש להתייחס בהקשר לנושאים שנלמדו)
3. אלו שאלות משפטיות / בעיות עולות מהפרטת מערכת חינוך?

\*\*\*

2. בבג"ץ שמשון, מציג השופט עמית את הרקע לעתירה כך:

"אם כן, לסוגיה העקרונית של היקף הזכות לשוויון בחינוך יש פנים לכאן ולכאן, ואינני סבור כי העתירה שלפנינו מבססת פגיעה בזכות חוקתית. כל זאת, מבלי לגרוע מהעיקרון לפיו זכויות חברתיות, כמו הזכויות לחינוך ולבריאות, מטילות על המדינה חובה להבטיח הן רמה מינימלית של שירות והן שוויון בשירות, על מנת למנוע פער בין מי שידם משגת לבין אחרים. אך גם זכות זו לשוויון אינה מוחלטת ... עם זאת, אוסיף להלן הערה בנוגע לאופן בו סברו העותרים כי יש לפתור פגיעה נטענת זו: באמצעות מדיניות של "השוואה כלפי מטה" (leveling down), דהיינו שלילת יתרונות חינוכיים מתלמידים בעלי אמצעים מפני שחבריהם לספסל הלימודים אינם יכולים לממנם (ראו תמי הראל בן שחר "השוואה כלפי מטה בחינוך" עיוני משפט מ 172-117 (2017) (להלן: הראל בן שחר)). בשלב זה אציין כי בחלק מהעתירות שנדונו יחד עם העתירות שלפנינו עובר למחיקתן, נתבקשו סעדים הפוכים שעיקרם כי תבוטלנה המגבלות על תשלומי ההורים, באשר יש במגבלות אלה פגיעה בזכות לאוטונומיה בחינוך: "משמעות הזכות לחינוך מנקודת ראותו של הפרט משתלבת בזכותם של הורים לגדל ולחנך את ילדיהם בהתאם להשקפת עולמם ואמונתם, בבחינת זכות טבעית העומדת להם מכוח קשר הטבע בינם לבין ילדם [...]" (עניין המרכז לפלורליזם יהודי, בעמ' 614). זכות זו, אשר זכתה אף היא להכרה חוקתית, כוללת במובנה הקלאסי את זכותם של הורים לעצב ולהשפיע על חינוך ילדיהם ... במאמר מוסגר יצוין, כי יש המכירים גם בזכותם של הילדים, ההולכת ומתחזקת ככל שהם מתבגרים, להשפיע על חינוכם שלהם... לפי גישה זו, המצדדת בזכות לאוטונומיה הורית בחינוך, הנכונות של הורים לשלם עבור חינוך נוסף ומשלים עבור ילדיהם, משקפת סדרי עדיפות. יש הורים שיעדיפו להשקיע בריהוט חדש ויש הורים שיעדיפו להשקיע בחינוך ילדיהם. העתירות הנוספות אמנם נמחקו בפסק הדין מיום 12.9.2017, אך יש בהן כדי להצביע על מורכבות השאלה בדבר "השוואה כלפי מטה" בחינוך, ועל עוצמת האינטרסים המתנגשים משני צדי המתרס – שוויון בחינוך מול הזכות לאוטונומיה הורית בחינוך. לא אכחד כי הפסיקה בנושא זה אינה חד-משמעית. ..." [בג"ץ 5004/14 **שמשון ג'קלין ואח' נ' משרד החינוך** (07.08.2019)‏](https://www-nevo-co-il.eu1.proxy.openathens.net/psika_html/elyon/14050040-E62.htm)‏

1. מהו לדעתך האיזון הנכון והראוי בין הזכות לשוויון בחינוך לזכויות אחרות המעורבות בה ומתנגשות בה?
2. כיצד לדעתך ישפיע שינוי מנקודת האיזון אותה הצגת בחלק א'?
3. אלו השלכות מעשיות ישנן לנקודת האיזון הראויה מחד ולבחירה בנקודות איזון אחרות?
4. כיצד באות לידי ביטוי זכויות ההורים במערכת החינוך הישראלית לרבדיה?
5. דבריו של השופט עמית עוררו ביקורת ציבורית רבה, מה דעתך על ביקורת זו?

\*\*\*

3. בעקבות מצב החירום עקב התפרצות נגיף הקורונה, עברה מערכת החינוך במדינת ישראל למודל של למידה מרחוק.

א. אלו עקרונות ויעדים עמדו בבסיס המעבר למודל זה?

ב. האם לדעתך המודל הצליח להשיג את המטרות המתוכננות?

ג. במידה ולא ניתן יהיה לקיים לימודים במסגרת בית ספרית כמקובל, מהו לדעתך דרך הפעולה הרצויה? מדוע?